CELEX: 62010TN0166
Language: el
Date: 2010-04-07 00:00:00
Title: Υπόθεση T-166/10: Προσφυγή της Samskip Multimodal Container Logistics κατά της Ευρωπαϊκής Επιτροπής που ασκήθηκε στις 7 Απριλίου 2010

31.7.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/39
            
         Προσφυγή της Samskip Multimodal Container Logistics κατά της Ευρωπαϊκής Επιτροπής που ασκήθηκε στις 7 Απριλίου 2010
   (Υπόθεση T-166/10)
   ()
   2010/C 209/61
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Samskip Multimodal Container Logistics BV ('s-Gravenzande, Κάτω Χώρες) (εκπρόσωποι: K. Platteau, Y. Maasdam και P. Broers, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την από 27 Ιανουαρίου 2010 απόφαση της Επιτροπής C(2010) 580 περί της κοινοτικής χρηματοδοτικής συνδρομής σε προτάσεις δράσεων που υποβλήθηκαν, στο πλαίσιο της διαδικασίας επιλογής του 2009, στο πρόγραμμα της Ευρωπαϊκής Ένωσης για τη χορήγηση της κοινοτικής χρηματοδοτικής συνδρομής με σκοπό τη βελτίωση των περιβαλλοντικών επιδόσεων του συστήματος εμπορευματικών μεταφορών (Marco Polo II) (1), καθόσον αφορά την επιλογή της προτάσεως TREN/B4/SUB/01-2009 MP-II/6 (το σχέδιο G2G@2XL), για χρηματοδότηση ποσού 2 190 539 ευρώ·
            
         
               —
            
            
               να καταδικάσει την Επιτροπή στα δικαστικά έξοδα κατά το άρθρο 87, παράγραφος 2, του Κανονισμού Διαδικασίας.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους.
   Με τον πρώτο λόγο ακυρώσεως, η προσφεύγουσα διατείνεται ότι η προσβαλλομένη χρηματοδότηση παραβιάζει τους όρους χρηματοδοτήσεως και τις λοιπές απαιτήσεις του άρθρου 5, παράγραφος 2, του κανονισμού 1692/2006 καθόσον
   
               —
            
            
               προκαλεί απαράδεκτη στρέβλωση του ανταγωνισμού κατά του κοινού συμφέροντος στην αγορά παροχής υπηρεσιών αποστολής εμπορευμάτων με τους εναλλακτικούς τρόπους μεταφοράς που προτείνει το σχέδιο G2G@2XL, ήτοι με σιδηροδρομικές μεταφορές και με θαλάσσιες μεταφορές μικρών αποστάσεων από Ιταλία, Ελβετία και Αυστρία προς το Ηνωμένο Βασίλειο· και
            
         
               —
            
            
               το σχέδιο G2G@2XL δεν θα είναι βιώσιμο μετά την ταχθείσα περίοδο των 36 μηνών.
            
         Με τον δεύτερο λόγο ακυρώσεως, η προσφεύγουσα ισχυρίζεται ότι η προσβαλλομένη χρηματοδότηση παραβιάζει το άρθρο 1 του κανονισμού 1692/2006 καθόσον δεν συμβάλει στους σκοπούς κοινού συμφέροντος που επιδιώκει το πρόγραμμα Marco Polo II. Η προσβαλλομένη χρηματοδότηση συνεπάγεται απλώς τη μετάβαση από έναν φορέα πολύμορφης μεταφοράς σε άλλον φορέα πολύμορφης μεταφοράς και όχι από τις οδικές στις σιδηροδρομικές μεταφορές. Συνεπώς, η αύξηση των οδικών μεταφορών εμπορευμάτων δεν μετακυλίεται προς ευνοϊκότερους για το περιβάλλον τρόπους μεταφοράς. Επομένως, η προσβαλλομένη χρηματοδότηση δεν συμβάλλει σε αποτελεσματική μείωση των διεθνών οδικών μεταφορών εμπορευμάτων και, κατά συνέπεια, δεν μειώνει τον όγκο και δεν συμβάλλει στην επιδιωκόμενη βελτίωση των περιβαλλοντικών επιδόσεων του συστήματος μεταφορών (δηλαδή των σκοπών κοινού συμφέροντος που επιδιώκει το πρόγραμμα Marco Polo II, οι οποίοι προβλέπονται στο άρθρο 1 του κανονισμού 1692/2006).
   
      (1)  Κανονισμός (ΕΚ) 1692/2006 του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, σχετικά με τη θέσπιση του δευτέρου προγράμματος Marco Polo για τη χορήγηση κοινοτικής χρηματοδοτικής συνδρομής με σκοπό τη βελτίωση των περιβαλλοντικών επιδόσεων του συστήματος εμπορευματικών μεταφορών (Marco Polo II) και με την κατάργηση του κανονισμού (ΕΚ) 1382/2003 (ΕΕ L 328, σ. 1).